Informácia pre rokovanie vlády SR
o plnení Projektu na posilnenie národných kapacít účtovníctva, 
finančného výkazníctva a audítorstva

Slovenská republika v apríli 2001 prijala národný  akčný plán na posilnenie národných kapacít účtovníctva, finančného výkazníctva a audítorstva so zameraním na:
-	oblasť inštitucionálnych a legislatívnych zmien účtovníctva a audítorstva
-	posilnenie účtovnej a audítorskej profesie jej kompetencie a odbornosti
-	oblasť vzdelávania a tréningových procesov 
-	monitorovanie predkladaných finančných výkazov a vynucovacích mechanizmov v oblasti transparentného účtovníctva a finančného výkazníctva s príslušným kontrolným a sankčným mechanizmom.
Celkový dohľad nad implementáciou má Národná riadiaca komisia Slovenskej
republiky (ďalej len „NRK“).

Cieľom predmetného materiálu je poukázať na úlohy, ktoré boli realizované v rámci projektu za obdobie II. polroka 2005 v oblasti: 
- legislatívnych zmien
- realizácie grantu na podporu reformy účtovníctva a auditu v Slovenskej republike
- uplatnenia medzinárodných štandardov finančného výkazníctva

I. Oblasť legislatívnych zmien 

Od 1. januára 2005 vstúpila do platnosti novela zákona č. 431/2002 Z.z. o účtovníctve v znení zákona č. 562/2003 a zákona č. 561/2004 Z.z. Rok 2005 bude prvým rokom, za ktorý sa bude zostavovať konsolidovaná účtovná závierka (v súlade s § 22 citovaného zákona) podľa medzinárodných účtovných štandardov finančného výkazníctva. Súčasne je to aj posledný rok, za ktorý vybraté účtovné jednotky (§ 17a) zostavujú svoju individuálnu účtovnú závierku podľa národných účtovných predpisov. Všetky tieto účtovné jednotky sa počas roka 2005 pripravujú na postupný prechod na medzinárodné účtovné štandardy finančného výkazníctva v súlade s medzinárodným štandardom IFRS 1 - Prvá aplikácia medzinárodných štandardov finančného výkazníctva.
 
V priebehu obdobia júl – december boli pripravené na vydanie opatrenia

1.	pre podnikateľov

-	opatrenie Ministerstva financií Slovenskej republiky, ktorým sa mení a dopĺňa  opatrenie Ministerstva financií Slovenskej republiky zo 16. decembra 2002 č. 23054/2002-92, ktorým sa ustanovujú  podrobnosti o postupoch účtovania a rámcovej účtovej  osnove  pre podnikateľov účtujúcich v sústave podvojného účtovníctva v znení  neskorších opatrení
-	opatrenie Ministerstva financií Slovenskej republiky, ktorým sa mení a dopĺňa opatrenie Ministerstva financií Slovenskej republiky zo 17. decembra 2002 č. 23586/2002-92, ktorým sa ustanovujú podrobnosti o postupoch účtovania a podrobnosti o usporiadaní, označovaní položiek účtovnej závierky, obsahovom vymedzení položiek a rozsahu údajov určených z účtovnej závierky na zverejnenie pre účtovné jednotky účtujúce v sústave jednoduchého účtovníctva, ktoré podnikajú alebo vykonávajú inú samostatne zárobkovú činnosť, ak preukazujú svoje výdavky vynaložené na dosiahnutie, zabezpečenie a udržanie príjmov na účely zistenia základu dane z príjmov v znení neskorších predpisov

2.	 pre banky
-	opatrenie Ministerstva financií Slovenskej republiky, ktorým sa ustanovujú podrobnosti o usporiadaní a označovaní položiek individuálnej účtovnej závierky, o obsahovom vymedzení týchto položiek a o rozsahu údajov určených z účtovnej závierky na zverejnenie pre Národnú banku Slovenska

3.	pre zdravotné poisťovne zriadené ako akciové spoločnosti
-	opatrenie Ministerstva financií Slovenskej republiky, ktorým sa ustanovujú podrobnosti o postupoch účtovania a rámcovej účtovej osnove pre zdravotné poisťovne
-	opatrenie Ministerstva financií Slovenskej republiky, ktorým sa ustanovujú podrobnosti o usporiadaní a označovaní položiek individuálnej účtovnej závierky, obsahovom vymedzení týchto položiek a rozsahu údajov určených z účtovnej závierky na zverejnenie pre zdravotné poisťovne

4.	pre neziskové organizácie

-	opatrenie Ministerstva financií Slovenskej republiky, ktorým sa mení a dopĺňa  opatrenie Ministerstva financií Slovenskej republiky z 10. decembra 2002 č. 22502/2002-92, ktorým sa ustanovujú podrobnosti o postupoch účtovania a účtovej osnove pre účtovné jednotky, ktoré nie sú založené alebo zriadené za účelom podnikania v znení neskorších predpisov   a ktorým sa mení a dopĺňa opatrenie  Ministerstva financií Slovenskej republiky  z 25. februára 2003 č. 3227/2003-92, ktorým sa ustanovujú účtovné výkazy a rozsah údajov určených z účtovnej závierky na zverejnenie pre účtovné jednotky, ktoré nie sú založené alebo zriadené za účelom podnikania v znení neskorších predpisov 

5.	pre Sociálnu poisťovňu

-	opatrenie Ministerstva financií Slovenskej republiky, ktorým sa ustanovujú podrobnosti o postupoch účtovania a účtovej osnove pre Sociálnu poisťovňu 

6.	pre rozpočtové a príspevkové organizácie a obce

-	opatrenie Ministerstva financií Slovenskej republiky z  11. decembra  2003 č. 24501/2003-92, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, štátne fondy, príspevkové organizácie, obce a vyššie územné celky v znení oznámenia o oprave textu opatrenia MF SR č. 24501/2003-92 a v znení opatrenia MF SR  z  24.novembra 2004 č.  MF/10717/2004-74
-	Opatrenie Ministerstva financií Slovenskej republiky z 25. februára 2003 č. 1407/2003-92, ktorým sa ustanovujú podrobnosti o usporiadaní, označovaní a obsahovom vymedzení položiek účtovnej závierky, termíny a miesto predkladania účtovnej závierky pre rozpočtové organizácie, štátne fondy, obce, vyššie územné celky, príspevkové organizácie a niektoré iné právnické osoby, ktorých hlavným predmetom činnosti nie je podnikanie v znení opatrenia MF SR z 9. marca 2004 č. 1487/2004-74 v znení opatrenia MF SR z 24. novembra 2004 č. MF/10717/2004-74

II. Realizácia aktivít  grantu na podporu reformy účtovníctva a auditu 
    na Slovensku

1. História grantu

Vláda Slovenskej republiky naštartovala program reformy účtovníctva a audítorstva 
v Slovenskej republike. Tento program vychádza z dvoch základných dokumentov:

a)	Správa o dodržiavaní noriem a zákonov (ďalej len „ROSC“) pripravená Svetovou bankou v spolupráci so slovenskými expertmi. Táto správa upozornila na potrebu reforiem a budovania inštitucionálnej kapacity na Slovensku v oblasti účtovníctva a audítorstva. 
b)	Národný akčný plán pripravený Národnou riadiacou komisiou (NRK). NRK bola  zriadená vládou Slovenskej republiky v roku 2000. Národný akčný plán podrobne rozpracoval úlohy na základe hodnotenia Svetovej banky v ROSC.

2. Účel grantu

Účelom grantu je poskytnúť pomoc Slovenskej republike pri implementácií odporúčaní Správy o dodržiavaní noriem a zákonov a pri realizácii Národného akčného plánu. Zmluva o grante poskytnutom zo Svetovej banky na reformu účtovníctva a audítorstva v Slovenskej republike bola podpísaná 12. marca 2003. Svetová banka poskytla 361,000,- USD, Ministerstvo financií SR poskytne peňažnú spoluúčasť vo výške 55,250,- USD a nepeňažnú spoluúčasť vo výške 35,000,- USD.

Grant bol poskytnutý na podporu nasledovných činností:

a)	Budovanie inštitucionálnej kapacity pre implementáciu legislatívnej reformy

Poskytovanie technickej pomoci v nasledovných oblastiach: 

(1) aktualizácia a prijatie Medzinárodných účtovných štandardov (ďalej len „IAS“) a interpretácií, ktoré vydala Rada pre Medzinárodné účtovné štandardy (ďalej len „IASB“), 
(2) vytvorenie Výboru pre finančné vykazovanie (ďalej len  „FRC“);
(3) vypracovanie rámca a smerníc FRC; 
(4) pomoc Slovenskej komore audítorov (ďalej len „SKAu“) pri prijímaní a praktickom využití všetkých súčasných a budúcich Medzinárodných audítorských štandardov (ďalej len „ISA“) a smerníc a doporučení Medzinárodnej federácie účtovníkov (ďalej len „IFAC“), ktoré sa týkajú auditu a kódexu profesionálnej etiky v súvislosti s praktickou implementáciou Smerníc ISA a kódexu profesionálnej etiky.  

(b) 	 Posilnenie účtovnej a audítorskej profesie

Poskytovanie technickej pomoci v nasledovných oblastiach: 
(1) zvýšenie kapacity SKAu, pokiaľ ide o výkon všetkých funkcií profesnej organizácie s vnútornou kontrolou, vrátane twinningovej dohody s európskou štatutárnou profesnou organizáciou v oblasti auditu; 
(2) modernizácia profesných skúšok a vzdelávania v SKAu, s cieľom zvýšiť kvalitu nových pracovníkov v oblasti auditu,
(3) poskytovanie školiacich programov pre zvyšovanie kvalifikácie existujúcich členov SKAu, so zvláštnym dôrazom na praktickú aplikáciu IAS, ISA a medzinárodné najlepšie postupy v etickom kódexe audítora; 
(4) vypracovanie opatrení SKAu na zabezpečenie „Programu pokračujúceho profesionálneho vzdelávania (ďalej len „CPEP“)“, monitorovanie a uplatňovanie požiadaviek CPEP; 
(5) zabezpečovanie organizovaných vzdelávacích aktivít pre účtovníkov v podnikovom sektore;  tieto vzdelávacie programy vypracuje a uvedie do praxe Univerzita Mateja Bela v Banskej Bystrici v spolupráci s Ekonomickou univerzitou v Bratislave a následne ich prevezmú ďalšie inštitúcie vyššieho vzdelávania v Slovenskej republike.
	
(c) 	Zvýšenie kvality akademického a profesionálneho vzdelávania

Poskytovanie technickej pomoci na zavedenie medzinárodne uznávaného účtovníckeho a audítorského vzdelávania na Univerzite Mateja Bela v Banskej Bystrici v spolupráci s  Ekonomickou univerzitou v Bratislave a SKAu, pričom táto technická pomoc bude slúžiť najmä pre nasledovné účely: 
(1) reforma učebných osnov v oblasti účtovníctva  s pomocou medzinárodných expertov, vo všetkých inštitúciách vyššieho vzdelávania, uskutočňovanie kurzov praktickej aplikácie IAS, ISA a profesionálnej audítorskej etiky; 
(2) organizovanie rekvalifikačných programov pod lektorským vedením medzinárodných expertov pre vybraných lektorov v oblasti účtovníctva a audítorstva, ktorí pôsobia v inštitúciách vyššieho vzdelávania;
(3) príprava učebných materiálov a podpora vydávania kníh o praktickej aplikácii IAS a ISA; 
(4) realizácia špecializovaných vzdelávacích programov pre úradníkov daňovej správy a ďalších príslušných odborov Ministerstva financií, s cieľom oboznámiť adeptov s praktickými aspektmi IAS;
(5) organizovať vzdelávacie programy pre vybrané skupiny podnikateľov, podnikový manažment, vládnych úradníkov a členov parlamentných výborov príjemcu, ktorí o to prejavia záujem, v ekonomickej oblasti s cieľom oboznámiť adeptov programov s medzinárodným kontextom účtovníctva a podnikového ekonomického spravodajstva, ako aj s najlepšími medzinárodnými spôsobmi v oblasti riadenia a správy podnikov.

3. Realizácia grantu

Rozhodnutím ministra financií SR bola 1. apríla 2003 zriadená projektová implementačná jednotka, ktorej hlavnou úlohou je dohliadať na úspešnú implementáciu projektu v súlade so zmluvou o grante a zásadami Svetovej banky. Na zabezpečenie súladu obsahovej náplne grantu so zámermi Ministerstva financií a Svetovej banky zriadil gestor grantu gestorský výbor. Gestorský výbor, ktorý pozostáva zo siedmych členov, sa vyjadruje k obsahovej náplni jednotlivých zadaní pre konzultantov, schvaľuje ich konečnú verziu a realizuje výberové konania konzultantov. 
Aktuálny stav riešenia úloh grantu je nasledovný:

3.1	Vybudovanie inštitucionálnej kapacity pre implementáciu legislatívnych reforiem  - implementácia medzinárodných účtovných štandardov / medzinárodných štandardov finančného vykazovania (ďalej len „IAS/IFRS“) a zriadenie Výboru pre finančné vykazovanie  (Financial Reporting Council – ďalej len „FRC“)

              Riešiteľ(konzultant):                  	Škótsky inštitút audítorov (ICAS)
              Začiatok riešenia:                       	jún 2004
              Ukončenie riešenia:                 	september 2005

3.1.1 Súčasný stav:

Gestorský výbor schválil finálnu správu pripravenú Škótskym inštitútom audítorov (ICAS) na svojom zasadnutí v septembri 2005. Práca expertov ICAS a návrhy riešenia sa koncentrovali na tieto kľúčové oblasti:
a)	existujúce štruktúry riadenia finančného vykazovania (FRC) v USA a Európe (UK, Írsko, Francúzsko)
b)	nezávislosť FRC
c)	navrhovaná pozícia FRC v slovenskom právnom prostredí
d)	navrhovaná štruktúra FRC
e)	pozícia MF SR k navrhovanej štruktúre FRC a jej právnemu statusu
f)	navrhovaná metodológia aktualizácii IAS/IFRS v rámci FRC
Na základe predbežnej správy ICAS bol spracovaný legislatívny zámer na vytvorenie Úradu pre finančné vykazovanie. Vznik tohoto úradu sa predpokladá v druhej polovici roka 2006.
 
3.1.2 Aktuálne čerpanie zdrojov grantu (v USD):

Plánované čerpanie v zmysle grantovej  zmluvy:                                                          50 280
Skutočné čerpanie:
-     zo špeciálneho účtu Svetovej Banky (80%):                                      29 824 
-	z finančného príspevku  MF SR (20%):                                              7 456          37 280                                  
Nevyčerpané :									  	   13 000

3.2	Vybudovanie inštitucionálnej kapacity pre implementáciu legislatívnych reforiem  - finančné a daňové vykazovanie

         Riešiteľ (konzultant):                  	KPMG Slovensko
         Začiatok riešenia:                            	jún 2004
         Ukončenie riešenia:  	            	január 2005

3.2.1 Súčasný stav:
Gestorský výbor schválil finálnu správu spracovanú spoločnosťou KPMG Slovensko Advisory, k.s. na svojom zasadnutí v januári 2005 s príslušnými odporúčaniami.
Písomný výstup  obsahoval nasledovné riešenia:
a)	výsledky praktického používania individuálnych účtovných závierok pripravených v súlade s IAS/IFRS pre výpočet dane z  príjmov a daňového výkazníctva v iných krajinách, vrátane zhrnutia výhod a nevýhod pozorovaných vo vybraných krajinách;
b)	zoznam najčastejších a najdôležitejších úprav potrebných na prípravu individuálnej účtovnej závierky v súlade s IAS/IFRS a ich celkový daňový dopad;
c)	potrebné zmeny v súčasnej účtovníckej a daňovej legislatíve;
d)	plán implementácie pre použitie individuálnych účtovných závierok pripravených v súlade s IAS/IFRS pre výpočet dane z  príjmov; 
e)	zhrnutie výhod a nevýhod súčasného systému dvojitého finančného a daňového výkazníctva.

3.2.2 Aktuálne čerpanie zdrojov grantu:

Plánované čerpanie v zmysle grantovej  zmluvy (vrátane DPH):                                 42 995
Skutočné čerpanie:
-     zo špeciálneho účtu Svetovej Banky (75%):                                      32 246 
-	z finančného príspevku  MF SR (25%):                                             10 749         42 995                                  

3.3	Vybudovanie inštitucionálnej kapacity pre implementáciu legislatívnych reforiem - implementácia medzinárodných audítorských štandardov a medzinárodných etických  štandardov 
   
Riešiteľ(konzultant):     Konzorcium medzinárodných audítorských firiem pod vedením Deloitte & Touche, spol. s r. o.
Začiatok riešenia:         marec 2004
Ukončenie riešenia:     december 2004

3.3.1 Súčasný stav:

Gestorský výbor schválil finálnu správu spracovanú konzorciom medzinárodných audítorských firiem pod vedením Deloitte & Touche, spol. s r.o. na svojom zasadnutí v decembri 2004 s príslušnými odporúčaniami.

Záverečná správa obsahovala nasledovné výstupy:
a)	zloženie základného tímu anglicky hovoriacich špecialistov z SKAu, ktorí budú vykonávať kontrolu a aktualizáciu existujúcich aj budúcich prekladov ISA, IAPS a Etického kódexu pre účtovných odborníkov vydaného IFAC z anglického do slovenského jazyka pod vedením konzultanta;
b)	popis navrhnutého systému ako budú budúce ISA, IAPS a Etický kódex účtovného odborníka prekladané z anglického do slovenského jazyka;
c)	popis navrhnutého systému financovania budúcich prekladov;
d)	popis navrhnutého systému distribúcie slovenských prekladov ISA, IAPS a Etického kódexu pre účtovných odborníkov vydaného IFAC.

3.3.2 Aktuálne čerpanie zdrojov grantu:

Plánované čerpanie v zmysle grantovej  zmluvy (vrátane DPH):                                 46 993
Skutočné čerpanie:
-    zo špeciálneho účtu Svetovej Banky (75%):                                      35 245 
-	z finančného príspevku  MF SR (25%):                                            11 748          46 993                                  

3.4	Vybudovanie inštitucionálnej kapacity pre implementáciu legislatívnych reforiem  -   posilnenie účtovnej a audítorskej profesie

         Riešiteľ(konzultant):         	       CNCC/OEC v konzorciu s INTEC-CNAM  (France)
         Začiatok riešenia:                             jún 2004
         Očakávané ukončenie riešenia:       december 2005

3.4.1 Súčasný stav:

Gestorský výbor obdržal finálnu správu od riešiteľa dňa 24. novembra 2005. V súčasnosti prebiehajú práce na preklade a pripomienkovaní tejto správy. Stanovisko gestorského výboru sa očakáva na zasadnutí dňa  6. decembra 2005, ktoré sa uskutoční za účasti zástupcu hodnotiacej misie Svetovej Banky na Slovensku.

3.4.2 Aktuálne čerpanie zdrojov grantu:

Plánované čerpanie v zmysle grantovej  zmluvy:                                                          91 600
Skutočné čerpanie:
-    zo špeciálneho účtu Svetovej Banky (80%):                                       54 960 
-	z finančného príspevku  MF SR (20%):                                             13 740          68 700                                  
Očakávané čerpanie (po predložení a schválení finálnej správy):                                 22 900

3.5	Zvýšenie úrovne akademického vzdelávania a profesionálnych tréningov

          Riešiteľ (konzultant):                  	McGill University, Montreal, Canada
          Začiatok riešenia:                       	júl 2004
         Očakávané ukončenie riešenia:  	december 2005

3.5.1 Súčasný stav:

Gestorský výbor očakáva prijatie finálnej správy od riešiteľa v decembri 2005.

Priebežná správa o dosiahnutom pokroku bola predložená v roku 2004 a obsahovala nasledovné informácie:
a)	súčasný stav projektu,
b)	súhrn navrhovaných zmien v súčasných učebných osnovách v oblasti účtovníctva a audítorstva,
c)	zoznam navrhnutých a vyškolených školiteľov zo slovenských ekonomických univerzít  pre prípravu učebných materiálov a ostatných účastníkov univerzít, ktorí absolvovali druhú fázu tréningov a výsledky týchto tréningov a workšopov,
d)	zoznam a obsah navrhnutých učebných materiálov.
e)	zoznam vyvinutých učebných materiálov, informácia o ich výrobe a distribučný plán.

Konečná správa bude okrem celkového zhrnutia projektu bude obsahovať nasledovné informácie:
a)	zoznam pracovníkov, ktorí absolvovali tréningy, a to z Ministerstva financií SR, inštitúcií regulujúcich bankový sektor a trh obchodu s cennými papiermi, ďalších pracovníkov verejného sektora a miestnej samosprávy, vrátane obsahu tréningov,
b)	informácia o  okrúhlych stoloch a výsledkoch týchto stretnutí.

3.5.2 Aktuálne čerpanie zdrojov grantu:

Plánované čerpanie v zmysle grantovej  zmluvy:                                                         100 000
Skutočné čerpanie:
-     zo špeciálneho účtu Svetovej Banky (80%):                                     69 033 
-	z finančného príspevku  MF SR (20%):                                            17 258            86 291                                  
Očakávané čerpanie (po predložení a schválení finálnej správy):                                  13 709

III.  Uplatnenie medzinárodných štandardov finančného výkazníctva

Novela zákona č. 431/2002 Z.z. o účtovníctve schválená v Národnej rade SR rozdelila prijímanie medzinárodných štandardov finančného výkazníctva/medzinárodných účtovných štandardov na dve etapy.

V prvej etape sa použijú medzinárodné účtovné štandardy finančného výkazníctva na zostavenie konsolidovanej účtovnej závierky vo všetkých spoločnostiach od roku 2005.

V druhej etape, od roku 2006, budú zostavovať  svoju individuálnu účtovnú závierku podľa medzinárodných účtovných štandardov finančného výkazníctva 

1.	banky,  obchodníci s cennými papiermi, Garančný fond investícií, správcovské spoločnosti, komerčné poisťovne, zaisťovne, Slovenská kancelária poisťovateľov, dôchodkové správcovské spoločnosti, doplnkové dôchodkové poisťovne, Fond ochrany vkladov, Burza cenných papierov, Centrálny depozitár cenných papierov Slovenskej republiky, emitenti cenných papierov, ktorých cenné papiere boli prijaté na kótovaný trh burzy cenných papierov 
2.	obchodné spoločnosti, ak dve po sebe idúce účtovné obdobia splnili aspoň dve z týchto podmienok:
a) celková suma majetku presiahla 5 000 000 000,- Sk, pričom sumou majetku sa rozumie suma majetku zistená zo súvahy v ocenení neupravenom o položky podľa § 26 ods. 3,
zahraničných 
b) celkový obrat presiahol 5 000 000 000,- Sk,
c) priemerný prepočítaný počet zamestnancov presiahol 2 000.  

K zvýšeniu povedomia verejnosti k používaniu medzinárodných účtovných štandardov finančného výkazníctva sa uskutočnila v Tatranskej Lomnici v dňoch 6. až 7. októbra medzinárodná konferencia na tému „Súčasný stav a problémy aplikácie medzinárodných štandardov v oblasti účtovníctva a audítorstva v podmienkach SR“. Konferenciu organizovala Slovenská komora audítorov v spolupráci s Národnou riadiacou komisiou pri MF SR  a vyvolala pozitívny ohlas verejnosti. Konferencia sa uskutočnila už tretí rok po sebe a stáva sa očakávanou tradíciou. 

Úrad pre finančné výkazníctvo a dohľad nad audítorskou profesiou

      Slovenská republika na základe nariadenia prevzala používanie medzinárodných účtovných štandardov finančného výkazníctva do svojho práva a v súvislosti so zabezpečením úloh pri zvyšovaní kvality finančného výkazníctva, ktoré si vyžaduje nezávislosť aj v procese tvorby účtovných štandardov, sa javí ako nevyhnutné zabezpečiť na Slovensku vznik organizácie, ktorá by bola nezávislá od štátnych orgánov a zabezpečovala by kontakt a komunikáciu s orgánmi a útvarmi Európskej únie a  tvorcami štandardov a interpretácií. Vláda Slovenskej republiky na svojom zasadnutí dňa 24. 8. 2005 schválila Koncepciu na zvýšenie kvality v oblasti finančného výkazníctva a auditu a  Ministerstvo financií začalo pripravovať návrh zákona  na zriadenie organizácie, ktorá bude  zabezpečovať proces vydávania účtovných štandardov na Slovensku, iniciovať tvorbu nových štandardov, pripomienkovať štandardy v štádiu návrhu, sprostredkovávať pripomienkovania verejnosti na Slovensku a zabezpečovať ich preklad v jednotlivých fázach schvaľovacieho procesu. Do kompetencie tejto organizácie bude patriť aj dohľad nad audítorskou profesiou tak, ako sa požaduje podľa smernice EÚ o zákonnom audite prijatej v októbri 2005 Európskym parlamentom a Radou. 

IV. Základné zámery harmonizácie účtovníctva v Slovenskej republike

Prijatím zákona č. 561/2004, ktorým sa menil a dopĺňal zákona č. 431/2002 Z.z. o účtovníctve nastúpila Slovenská republika poslednú etapu v plnení národného akčného plánu na posilnenie kapacít účtovníctva, finančného výkazníctva a audítorstva, ktorý bol prijatý v apríli 2001. Od roku 2001 sa postupy účtovania aj zostavovanie účtovnej závierky postupne zosúlaďovali s princípmi, ktoré obsahujú medzinárodné účtovné štandardy finančného výkazníctva a možno konštatovať, že v súčasnosti sú vo veľkej miere totožné a všeobecne platné pre všetky typy účtovných jednotiek na Slovensku. Postup približovania národného účtovníctva s medzinárodnými účtovnými štandardami, až do konca roku 2005, sa robil cestou úprav národnej legislatívy a v súlade s mnohoročnými tradíciami účtovníctva na Slovensku ministerstvo financií vydávalo opatrenia, ktorými ustanovovalo všetky podrobnosti týkajúce sa postupov účtovania a zostavovania účtovnej závierky. 

Od roku 2006 sa začína v oblasti účtovníctva na Slovensku kvalitatívne nová etapa. Určité typy účtovných jednotiek (ustanovené v § 17a zákona o účtovníctve) budú pri zostavovaní účtovnej závierky postupovať podľa medzinárodných účtovných štandardov finančného výkazníctva podľa prijatého nariadenia EK a nebudú už pre nich ďalej vydávané národné postupy účtovania a predpisovaný vzor účtovnej závierky.

Uplatnenie medzinárodných účtovných štandardov finančného výkazníctva na malé a stredné podniky bude odlišné. V súčasnosti pod gesciou Výboru pre reguláciu účtovníctva Európskej komisie prebiehajú diskusie o jednotlivých štandardoch a rozsahu ich uplatnenia, tzn. ktoré zo štandardov, prípadne ktoré časti štandardov, by sa mali vzťahovať aj na malé a stredné podniky.  Medzinárodné účtovné štandardy finančného výkazníctva boli vypracované pre veľké spoločnosti, sú postavené na zložitých princípoch a ich použitie vyžaduje od účtovníkov a pracovníkov zostavujúcich účtovnú závierku analytický prístup 
a vysoké profesionálne zručnosti.  Neobsahujú žiadne konkrétne riešenia alebo návrhy, čo v prípade malých a stredných podnikov môže znamenať pri aplikácii veľký problém, pretože na rozdiel od veľkých spoločností,  sa zatiaľ stretávajú s medzinárodnými účtovnými štandardami finančného výkazníctva iba okrajovo alebo vôbec. 

Z tohto dôvodu Slovensko presadzuje názor, že by sa tieto štandardy mali vzťahovať iba na účtovné jednotky, ktoré majú podľa § 19 odsek 1 písm. a) zákona o účtovníctve povinnosť overenia účtovnej závierky audítorom a súčasne podporuje názor Európskej komisie, že použitie niektorých štandardov, vzhľadom na ich pracnosť a zložitosť, nie je pre malé a stredné podniky vhodné.

Prístup ministerstva k používaniu štandardov pre malé a stredné podniky je odlišný na medzinárodnej aj na národnej úrovni. Na medzinárodnej úrovni sa snaží ovplyvniť tvorbu štandardov tak, aby neposkytovali žiadne nejednoznačné texty, ktoré majú len formu odporúčaní, tzn. aby štandardy boli viac legislatívnym a nie odporúčacím textom. Na národnej úrovni sa princípy štandardov zapracovávajú do národnej legislatívy a zachovajú sa pre tento typ účtovných jednotiek postupy účtovania aj vzorová účtovná závierka.

V roku 2005 sa začali práce aj na reforme riadenia verejných financií. Podľa projektu reformy riadenia verejných financií by účtovníctvo jednotiek verejného sektora založené na hotovostnom princípe malo prejsť na akruálny princíp od roku 2007 a predpokladá sa vytvorenie a aplikácia novej metodiky účtovania založenej na medzinárodných účtovných štandardoch  pre verejný sektor. Tieto vychádzajú z princípov medzinárodných účtovných štandardov finančného výkazníctva pri zohľadnení špecifík verejnej správy a verejných financií. 

V najbližšom polroku bude potrebné v tejto súvislosti zabezpečiť:

1. Pripraviť návrh zákona, ktorým sa zriadi Úrad pre finančné výkazníctvo a dohľad nad   
    audítorskou profesiou a predložiť ho na pripomienkové konanie a do vlády 
									T: apríl 2006
									Z: MFSR

2. Pripraviť zmenu zákona o audítoroch a Slovenskej komore audítorov nadväzne na prijatie   
    novej 8. smernice v Rade EÚ a predložiť ho na pripomienkové konanie
									T: jún 2006
									Z: MFSR, SKAu

3. Pripraviť zmenu zákona o účtovníctve nadväzne na prijatie novely 4. a 7. smernice v Rady 
    EÚ a predložiť ho  na pripomienkové konanie
									T: jún 2006
									Z: MFSR